Sætter ny standard for effektivitet, sikkerhed og chaufførkomfort: **DAF starter fremtiden med New Generation XF, XG og XG+**

**DAF præsenterer New Generation lastbiler, som er i en klasse for sig. DAF har genopfundet lastbilen ved først og fremmest at inddrage den nye europæiske forordning vedrørende masse og dimensioner. De nye XF, XG og XG+ lastbiler repræsenterer en helt ny køretøjsplatform, der er designet med fremtiden for øje.**

EU-Kommissionen har indført nye regler for masse og dimensioner med det formål at flytte grænserne både med hensyn til reduktion af emissioner (CO2), trafiksikkerhed og chaufførkomfort. DAF er den første europæiske lastbilfabrikant, der introducerer en ny generation af lastbiler med et yderst attraktivt og meget aerodynamisk design, som udnytter den ekstra frihed, de nye bestemmelser giver. Klasseførende effektivitet, sikkerhed og chaufførkomfort mødes i den banebrydende New Generation DAF.

Siden afsløringen af den første generation i 1997 har DAF XF altid været førende inden for image – kundens glæde og chaufførens drøm. Der er solgt intet mindre end 650.000 XF lastbiler i alt. Den giver sine ejere fremragende kvalitet og rentabilitet i mere end 50 lande verden over. Forskellige generationer af XF er tildelt prisen "International Truck of the Year".

**New Generation XF**

DAF introducerer nu New Generation XF. Den har et helt nyt førerhusdesign med en 160 mm længere front, der giver brancheførende aerodynamik, den bedste energieffektivitet og de laveste CO2-emissioner. New Generation XF har et 75 mm lavere førerhusnulpunkt sammenlignet med forgængeren. Kombineret med en stor forrude og en ultralav rudeliste forneden resulterer det i et enestående direkte udsyn, der bidrager til branchens førende sikkerhed, især hvad angår sårbare trafikanter. Ståhøjden i den nye XF er fremragende og er mellem 1.900 og 2.075 mm, afhængigt af ståstedet i førerhuset.

**New Generation XG og XG+**

Ud over XF introducerer DAF XG og XG+, der skaber et nyt markedssegment i topklassen, som drager maksimal fordel af de nye regler for masse og dimensioner. Foruden den 160 mm længere front har begge flagskibsmodeller en ekstra længde på ikke mindre end 330 mm bagerst i førerhuset, hvilket giver uovertruffen plads til at arbejde, slappe af og sove. Førerhusnulpunktet for XG og XG+ er 125 mm højere end New Generation XF. Det halvflade gulv giver den optimale kombination af nem indstigning med kun 3 trin og en fantastisk siddeplads med fremragende direkte udsyn.

Indvendigt i DAF XG førerhuset er der en ståhøjde på ikke mindre end 1.980 til 2.105 mm og – takket være forlængelsen bagi – et enormt indvendigt rum.

Den nye XG+ overgår alle lastbiler på markedet, når det gælder indvendig plads. Højden på taget øges endnu mere for at give en ståhøjde på op til imponerende 2.220 mm. Denne XG+ er DAF's ægte topmodel, der tilbyder et blændende niveau af komfort og rummelighed, hvilket er unikt i hele branchen. Alt sammen kombineret med brancheførende aerodynamik og direkte udsyn.

**Attraktivt og moderne design**

New Generation XF, XG og XG+ har et smukt, karakteristisk udvendigt design, der er kendetegnet ved en attraktiv, konisk førerhusform med perfekt tilpasning af karrosseripaneler og elegant monteret forrude og døre, der giver enestående aerodynamisk effektivitet.

Fronten er smukt designet og overholder alle gældende lovkrav. Dette resulterer i en aerodynamisk form og øget sikkerhed for sårbare trafikanter.

New Generation XF, XG og XG+ lastbiler har alle et elegant kølergitter med detaljer i krom. Det er forsynet med en karakteristisk logobjælke med en skinnende indsats, der fremhæver køretøjets klasse. Luftindtaget er pænt integreret i fronten og understreger det robuste, men alligevel elegante design og forstærkes yderligere af det fremtrædende kølergitter, der fremhæver den forlængede front.

Den elegant designede og smukt integrerede stålkofanger har en kompositoverflade og består af tre elementer, der kombinerer den laveste sårbarhed med lave reparationsomkostninger i tilfælde af skader.

En vigtig designfunktion er de elegante LED-forlygter, der er kronet med karakteristisk kørelys og integrerede lys til brug ved kørsel om hjørner, hvilket skaber en hårdfør signatur og giver et hidtil uset udsyn om natten. Lastbilens flotte udseende understøttes af de smukke LED-skylights – standard på XG og XG+ – med et specifikt design til hver model.

Siderne i førerhuset har samme elegance som fronten. Designet er slankt og glat, og de stigende linjer frembringer et dynamisk udseende.

**Udviklingsstrategi**

New Generation DAF lastbiler er fuldt ud afstemt med målsætningerne i de nye EU-regler for masse og dimensioner og er designet med fuldt fokus på de vigtigste udviklingskriterier: indførelse af en ny branchestandard for effektivitet, sikkerhed og chaufførkomfort uden at gå på kompromis med den overlegne driftssikkerhed og holdbarhed, som DAF lastbiler er kendt for.

**Starten på fremtidens effektivitet**

* Forøgelse af brændstofeffektiviteten på op til imponerende 10%
  + Klassens bedste aerodynamik
    - Et ekstremt strømlinet udvendigt design
    - Smart styring af flowet i motorrummet
    - Avancerede kamerasystemer
    - Mange synlige og ikke-synlige detaljer, der fremhæver designet
  + Nye, yderst effektive drivlinjer
  + Forbedrede chaufførassistentsystemer
* Lave køretøjsvægte
  + Kun 6.912 kg for XF trækkeren med de hyppigst foretrukne specifikationer
* Trådløse køretøjsopdateringer
* Serviceintervaller kun én gang om året og endda op til 200.000 kilometer

DAF har lagt enorme kræfter i at opnå den bedst mulige køretøjsaerodynamik, hvilket har resulteret i et attraktivt udvendigt design med optimale linjer og former, hvilket giver en perfekt luftstrømning. Den buede forrude, de ellipseformede hjørnepaneler, de strømlinede A-stolpeskærme, en bundplade med integreret luftafbøjningsplade og det unikke design af hjulkassernes afbøjningsplader bidrager alt sammen til en uovertruffen aerodynamik på samme måde som kameraer (ekstraudstyr) i stedet for spejle.

Lige så vigtige er de mange foranstaltninger, der er truffet for at opnå optimale luftstrømme i motorrummet eller under førerhuset. Disse omfatter inddækninger omkring ladeluftkøleren og køleren, luftstrømskanaler og recirkulationsbarrierer og lukkede hjulkassedæksler. Alt dette har resulteret i intet mindre end 19% bedre aerodynamik og en forbedring af brændstofeffektiviteten på 6,3 ud af i alt 10%.

Nye yderst effektive drivlinjer

For at bringe effektiviteten op på næste niveau er New Generation DAF XF, XG og XG+ udstyret med nye drivlinjer, der omfatter nye motor- og transmissionsteknologier og innovationer til bagakslen.

Forbrændingen i 10,8 liter PACCAR MX-11-motoren og 12,9 liter PACCAR MX-13-motoren er blevet optimeret ved hjælp af nye indsprøjtningsdyser, et nyt topstykke og en ny blok – hvilket tillader højere cylindertryk – og et nyt design af stempler og foringer. En ny generation af effektive turboladere anvendes for at opnå den bedste luftstyring, og nye luftkompressorer, oliepumper og generatorer sikrer, at de parasitiske tab reduceres til et minimum. Systemet til efterbehandling af udstødningen er blevet ændret for at opnå den korteste vej fra motorafgangen til EAS-indløbet, hvilket giver et absolut minimalt tab af udstødningstemperatur og således den højeste effektivitet.

Resultatet er en ekstremt effektiv motor med fremragende ydeevne – under kørsel og nedbremsning – lavere CO2-emissioner, et årligt serviceinterval og en lavere vægt på 10-15 kg, hvilket bidrager til lastbilens samlede produktivitet.

Luftstrømskanaler garanterer fremragende aerodynamik under førerhuset samt i motorrummet og den højeste effektivitet i kølemodulet, hvilket giver absolut minimal ventilatorindkobling, mens der anvendes kraftige ladeluftkølere for at opnå den bedst mulige temperaturstyring og motordrift.

Ny motor- og efterbehandlingsteknologi samt avanceret varmestyring giver op til 3% ekstra forøgelse af brændstofeffektiviteten som følge af den generelle forbedring på 10%.

DAF XF, XG og XG+ er som standard udstyret med en TraXon automatisk gearkasse med nye teknologier som automatisk valg af gear ved start, forbedrede intelligente funktioner og igangsætningsassistent (ekstraudstyr). For at opnå maksimal drivlinjeeffektivitet anvendes bagaksler med lavt olieniveau og nye spidshjulslejer. En ny generation af bremsekalibre medfører mindre friktionstab og en lavere vægt.

Største forbedring af brændstofeffektiviteten nogensinde

Lav køretøjsvægt (egenvægten af New Generation XF 4x2 trækker i den hyppigst specificerede version er kun 6.912 kg) og forbedrede chaufførassistentsystemer (intelligent fartpilot 3 med udvidet EcoRoll-funktion og intelligent Downhill Speed Control) bringer den samlede effektivitetsforøgelse op på imponerende 10%, hvilket udgør den største forbedring af brændstofeffektiviteten i virksomhedens historie og skaber en ny standard i branchen.

Høj ydeevne

Ud over førsteklasses effektivitet og lave emissioner giver PACAR MX-11- og MX-13-motorerne fremragende ydeevne takket være momentforøgelser på 50 til 100 Nm i højeste gear med direkte drev. Topklassens 390 kW/530 hk udgave yder nu 2.550 Nm i hvert eneste lave gear og 2.700 Nm i højeste gear. Den nye generation HE400 turbolader forbedrer luftstyringen og styrker DAF's imponerende ydeevne ved nedgearing yderligere med maksimalt moment, der nu opnås ved 900 o/min., selv for 390 kW/530 hk PACCAR MX-13-motoren. Derudover giver den allerede markedsførende motorbremse op til 20% mere moment ved lavere omdrejninger og indfører dermed en ny branchestandard.

Trådløs opdatering

Med lanceringen af New Generation XF, XG og XG+ introducerer DAF trådløse opdateringer til motor- og efterbehandlingssystemerne, køretøjets ECU, den centrale sikkerhedsgateway (CSG) og DAF Connect. Branchens bedste oppetid understøttes desuden af serviceintervaller på op til 200.000 kilometer. Til langturstransport fås en modelvariant med lange serviceintervaller. Det betyder et serviceinterval på én gang om året for køretøjer, som kører on-road, hvilket er unikt i branchen.

Med DAF MultiSupport tilbydes paneuropæiske reparations- og vedligeholdelsesaftaler, og takket være den nye reparations- og vedligeholdelsesplanlægger kontaktes kunderne proaktivt, når der er behov for vedligeholdelse, hvilket yderligere understøtter branchens førende køretøjseffektivitet.

**Starten på fremtidens sikkerhed**

* Klassens bedste direkte udsyn
  + Forrude og sideruder med lave rudelister forneden
  + Kantstensrude og sammenklappeligt passagersæde
* Højteknologiske kamerasystemer
  + DAF Digital Vision System
  + DAF Corner View
* Fuld, førsteklasses LED-belysning
* Klassens bedste passive sikkerhed
  + Robust førerhusopbygning med integrerede kollisionszoner
  + Unikt ProCaDis-system (Programmed Cab Displacement)
* Komplet udvalg af nye sikkerhedsfunktioner
  + Elektronisk parkeringsbremse, lavhastighedsanhængerbremse, parkeringsbremseassistent
* Brancheførende ergonomi
  + Hænderne på rattet, øjnene på vejen

Fremragende direkte udsyn var en af hjørnestenene i udviklingen af New Generation DAF. Derfor har alle nye XF, XG og XG+ lastbiler en stor forrude (2,3 m2), der giver mulighed for en usædvanlig lav rudeliste forneden med et fremragende direkte udsyn.

Som ekstraudstyr fås en kantstensrude i passagersiden, som – sammen med det nye sammenklappelige passagersæde – giver et fremragende udsyn til f.eks. fodgængere, cyklister og børn, der befinder sig på siden af lastbilen. De nye spejlhuse har et slankt design. Afstanden mellem spejlene og mellem spejlene og A-stolpen giver det bedste direkte udsyn i sin klasse.

DAF Digital Vision System

En ny ekstraudstyrsfunktion er DAF Digital Vision System, der erstatter hoved- og vidvinkelspejlene. Kameraerne forbedrer det direkte udsyn yderligere og øger samtidig den aerodynamiske ydeevne, hvilket bidrager til den bedst mulige brændstofeffektivitet. Yderligere funktioner omfatter automatisk panorering (der følger anhængerens bagende i sving) og visning af overlejringer med yderligere oplysninger om køretøjets længde, hvilket er nyttigt ved f.eks. manøvrering og overhaling. Selv under ekstreme vejrforhold giver de opvarmede kameraer et klart udsyn. Som de første i branchen kan kameraerne køres ind og ud elektrisk.

DAF Corner View er en mulighed for at udskifte kantstensspejlene og de fremadvendte spejle, som langt overgår synsfeltet for disse traditionelle spejle. Det er en anden vigtig funktion, der øger trafiksikkerheden yderligere, især for sårbare trafikanter. Displayet på DAF Corner View er monteret på passagersidens A-stolpe, præcis hvor man forventer det.

Fuld LED-belysning  
DAF var den første i lastbilbranchen, der introducerede LED-forlygter i 2013 for at opnå optimalt udsyn og synlighed. Med New Generation XF, XG og XG+ indføres næste niveau: Fuld LED-belysning på alle modeller: Dagkørelys, nærlys, fjernlys, sving- og manøvreringslys, loftslys, sidemarkeringslys og tågeforlygter (ekstraudstyr). LED giver en fremragende lyskvalitet, samtidig med at de giver de laveste driftsomkostninger takket være deres lave energiforbrug og uendelige levetid. Automatisk valg af belysning aktiverer automatisk fjernlys i mørke og regnvejr.

Uovertruffen passiv sikkerhed  
Det nye karrosseridesign er kendetegnet ved let vægt og alligevel ekstrem robusthed. Den har energiabsorberende kollisionsbokse på brandvæggen, og de bageste kollisionszoner er fuldt integreret bag i førerhuset for at beskytte mod last i bevægelse.

New Generation DAF XF, XG og XG+ har også DAF’s patenterede ProCaDis-system, der tillader en 400 mm kontrolleret forskydning af førerhuset på chassiset i tilfælde af en ulykke for at absorbere energien og undgå, at førerhuset falder af. Som følge heraf bevarer ProCaDis førerhusets struktur og maksimerer overlevelsesmulighederne for køretøjets chauffør og passager.

Smarte funktioner til aktiv sikkerhed  
På XF, XG og XG+ tilbydes et komplet udvalg af aktive sikkerhedsanordninger. Disse omfatter bremseassistent, system til advarsel om overskridelse af vognbanelinjer og nødbremselygter. Den nyeste udgave af dette avancerede nødbremsesystem (AEBS-3) kan give op til fuld selvstændig nødbremsning og således hjælpe med at undgå kollisioner – både på køretøjer, der holder stille, og køretøjer, der er i bevægelse – helt op til en hastighed på 80 km/t. City Turn Assist-systemet registrerer andre trafikanter eller genstande på passagersiden.

Andre ekstraudstyrssystemer omfatter den nye DAF elektroniske parkeringsbremse, der aktiverer bremserne automatisk, når motoren slukkes. Anhængerbremse ved lav hastighed aktiverer anhængerbremserne uafhængigt for sikker anhængertil- og frakobling. Parkeringsbremseassistenten aktiverer alle bremser sammen med parkeringsbremsen for at sikre, at lastbilen ikke bevæger sig under læsning eller aflæsning med en kran eller ved betjening af et tippelad.

Klassens bedste brugervenlighed  
Når det gælder sikkerhed, har DAF's filosofi altid været ”*hænderne på rattet, øjnene på vejen*”. Derfor tilbyder New Generation DAF klassens bedste ergonomi. Alle kørselsrelaterede funktioner betjenes fra rattet og styrekontrolarme, og det samme gælder menuen på den digitale skærm, TraXon-automatgearkassen og lyd- og telefonfunktionerne. Sekundære kørefunktioner betjenes fra fysiske kontakter, som er logisk placeret på instrumentbrættet og er nemme at betjene.

**Starten på fremtidens chaufførkomfort**

* Helt nye førerhuse – de mest rummelige på markedet
  + Op til ikke mindre end 12,5 m3 volumen
* Klassens bedste kørestilling
  + Unikke muligheder for justering af førersæde og ratstamme
  + Drejelige chauffør- og passagersæder
  + Instrumentbræt af høj klasse med 12" skærm og 10" skærm (ekstraudstyr) til DAF infotainmentsystem
* Branchens bedste senge
  + Op til 800 mm brede i hele længden på 2.220 mm
  + Unik elektrisk, fuldt justerbar DAF Relax seng med topmadras (ekstraudstyr)
* Elegant LED-rumbelysning i førerhuset
* Førsteklasses pasform og finish, materialer og dekoration
* Fuldt integreret parkeringsaircondition
* Fremragende kørsel og håndtering
  + Nye chassisdesign – for og bag
  + Fremragende torsionsstivhed
* Branchens mest støjsvage førerhuse

Førsteklasses chaufførkomfort starter med fremragende adgang til førerhuset med kun tre trin, der er anbragt i en behagelig "trappe"-udformning. For at lette ind- og udstigning kan det nye rat anbringes i en fremadstilling.

Efter at være steget ind i førerhuset bliver chaufføren overvældet af den indvendige plads med en stor ståhøjde i alle modeller, der varierer fra 1.900-2.075 mm i New Generation XF til ikke mindre end 2.145-2.200 mm i XG+. Førerhusets volumen i XG+ topmodellen er 12,5 m3, hvilket udgør en ny dimension i branchen.

Bedste kørestilling   
Sædernes og ratstammens mange indstillingsmuligheder er uovertrufne og resulterer i den bedst mulige køreposition for den enkelte chauffør, hvor der desuden er mulighed for en køreposition lig den i en almindelig bil. XG og XG+ fås med et drejeligt chauffør- og passagersæde som ekstraudstyr, som kan drejes til en afslappende stilling efter en lang dags kørsel.

Et sammenklappeligt passagersæde er standard. Det giver uhindret udsyn gennem Vision Door med kantstensrude og skaber endnu mere plads i førerhuset. Hovedstøtten kan klappes ned (ekstraudstyr), så der opstår et praktisk bord langs DAF's luksuriøse seng.

Hænderne på rattet, øjnene på vejen   
Det smukke instrumentbræt er et sandt blikfang og er designet til at danne rammen om bilens unikke direkte udsyn. Det har en flot, central 12" skærm med alle køretøjsrelaterede oplysninger og en 10" berøringsskærm (ekstraudstyr) til DAF navigations- og infotainmentsystem. Alle vigtige oplysninger er let overskuelige.

De vigtigste knapper er placeret perfekt på instrumentbrættet og på det nydesignede rat for at opnå den mest intuitive betjening. Designet er fuldt ud i overensstemmelse med DAF's filosofi om "Hænderne på rattet, øjnene på vejen" for at undgå at tage øjnene fra vejen og bidrage til den bedst mulige komfort og sikkerhed. På den centrale skærm kan chaufføren vælge mellem to layoutdesign og fire informationsniveauer. Skærmindstillingerne kan desuden brugertilpasses.

Branchens bedste køjer  
New Generation DAF viderefører DAF's omdømme som leverandør af de bedste køjer i lastbilbranchen. Længden er 2.220 mm i alle versioner, med en bredde på ikke mindre end 800 mm i hele længden i XG og XG+. Som ekstraudstyr fås en mekanisk eller endda fuldt elektrisk justerbar DAF Relax seng, der giver optimal støtte til hoved, ryg og ben.

Det helt nye styrepanel på bagvæggen gør det nemt at betjene en lang række funktioner fra sengen: belysning, klima, lydsystem, vinduer og taglem. Panelet har endda en overvågningstilstand (som aktiverer DAF Digital Vision System med både DAF digitalt spejlsystem og DAF Corner Eye) og en panikknap, der aktiverer hornet og katastrofeblinket.

Under køjen er der masser af opbevaringsmuligheder, med enten en eller to skuffer eller et eller to køleskabe, hvor 1,5 liters flasker kan stå oprejst. Der er adgang til udvendige opbevaringsskabe i både venstre og højre side gennem store åbninger.

Masser af opbevaringsplads  
Med deres rummelige førerhuse har New Generation DAF masser af opbevaringsplads i tagkonsollerne og oven på instrumentbrættet, i dørlommerne og under køjen. Desuden har de nye XF, XG og XG+ lastbiler masser af plads til papirer, dokumenter og andre genstande. Instrumentbrættet har to holdere til kopper, krus og små flasker, og der er naturligvis også DAF's verdensberømte udtrækkelige bord til spisning eller arbejde, som nu er endnu større end før. Desuden har XG og XG+ lastbilerne en praktisk skuffe i den nederste del af instrumentbrættet, hvor dokumenter eller en bærbar computer nemt kan opbevares.

Indvendig LED-belysning og førsteklasses pasform og finish

Med det fantastiske indvendige design i de nye XF, XG og XG+ lastbiler har DAF skabt det perfekte ”Home away from home”. Det understreges desuden af den fulde LED-belysning, der giver en række muligheder.

Til XG og XG+ lastbiler fås som ekstraudstyr en elegant omgivende belysning med 15 LED-lys og lysstriber, der kan justeres i lysstyrke og farve, og som understøtter et meget eksklusivt miljø. Det kendetegner den imponerende kvalitet af New Generation DAF, som også understreges af førsteklasses pasform og finish, interiøret og de anvendte materialer. Et godt eksempel er instrumentbrættets såkaldte slush-støbte materiale på instrumentbrættet, som er blødt at røre ved og bruges i førsteklasses personbiler. Det giver mulighed for at anvende moderne skarpe designkanter og danner grundlag for et smukt udseende og en fantastisk fornemmelse.

Perfekt klima med integreret parkeringsairco

For at opnå den bedst mulige komfort er New Generation DAF XF, XG og XG+ udstyret med et automatisk temperaturstyringssystem som standard eller et fuldautomatisk klimastyringssystem som ekstraudstyr. Det nye er et fuldt integreret parkeringsairconditionsystem, der fås som ekstraudstyr i XG+, til automatisk køling eller opvarmning af førerhuset indvendigt ved kørsel eller i tomgang.

Fremragende køreegenskaber  
Selv under de mest krævende vejforhold yder New Generation DAF førsteklasses komfort og stabilitet.

På grund af førerhusets 160 mm længere front var der behov for et nyt chassisdesign. Nydesignede og afstivede tværstivere og en ny aluminiumbeskyttelsesplade, der løber ind under fronten, giver en enestående torsionsstivhed og lav vægt (minus 38 kg), hvilket giver uovertruffen chaufførkomfort. Dette opnås desuden gennem den nye førerhusaffjedring med et nyt afdæmpningsdesign og integrerede kollisionsbøjler. Bagakselaffjedringen er blevet ændret, så den omfatter en ny geometri samt en ny placering af sættevognskoblingen, hvilket resulterer i en forlænget akselafstand (4.000 mm) for XG og XG+ og giver en overlegen køre- og håndteringsoplevelse. Fremragende styreegenskaber opnås gennem et helt nyt styresystem, der kræver minimal styrekraft.

De ekstremt lave støj-, vibrations- og hårdhedsniveauer i førerhuset bidrager markant til den unikke komfort i New Generation DAF. Også inden for dette område har XF, XG og XG+ indført en ny branchestandard.

Grundigt gennemprøvet og testet

En enestående kvalitet, driftssikkerhed og holdbarhed har altid været – og vil altid være – DAF's førsteprioritet. Udviklingsprocesserne i New Generation DAF er baseret på principperne for Design for Six Sigma og Automotive Spice, hvor sidstnævnte revisioner blev gennemført på niveau 2 og 3, hvilket er imponerende for lastbilindustrien. I testfasen blev der udført omfattende konceptforsøg ud over en lang række funktionelle, holdbarheds- og driftssikkerhedstest i DAF's avancerede tekniske center og på vejen. Mere end 150 køretøjer er felttestet gennem daglig drift hos kunder i hele Europa. DAF vil have opnået, hvad der svarer til ca. 20 millioner langturskilometer, før New Generation XF, XG og XG+ går i produktion.

Fremtidssikret

Den verden, vi lever i, forandrer sig. Behovet for at reducere CO2 -emissionerne på grund af klimaændringer, forbedre luftkvaliteten i byområder og øge trafiksikkerheden, især for sårbare trafikanter, går hånd i hånd med manglen på chauffører og behovet for at tiltrække og fastholde gode og professionelle chauffører.

New Generation XF, XG og XG+ er DAF's reaktion: en komplet serie af langturskøretøjer, der starter fremtiden og introducerer en ny æra inden for transporteffektivitet, sikkerhed og chaufførkomfort. New Generation DAF repræsenterer en helt ny og ekstremt energieffektiv køretøjsplatform, der er fuldt forberedt til fremtidige energiforsyninger som batterier og brint, samt fremtidige drivlinjer, herunder elektromotorer, plug-in-hybrider, brændselsceller og brintforbrændingsmotorer. Køretøjets topmoderne dieselmotorer er rene, effektive og forberedt til de nyeste generationer af biobrændstoffer (herunder gas-til-væske og HVO) samt til vedvarende e-brændstoffer, der kan mindske CO2 ved vejtransport.

DAF påbegynder serieproduktionen af 4x2 og 6x2 trækkere og forvogne New Generation XF, XG og XG+ i sidste kvartal af 2021. DAF starter fremtiden!

Eindhoven, 9. juni 2021

Bemærkning til redaktionen

For yderligere oplysninger:

DAF Trucks N.V.

Corporate Communications Department

Rutger Kerstiens, +31 40 214 2874

www.daf.com

**DAF Trucks N.V.** – et datterselskab tilhørende den amerikanske virksomhed PACCAR Inc., som er en af verdens største producenter af tunge lastbiler – er en førende producent af lette, mellemtunge og tunge lastbiler. DAF producerer en komplet serie af trækkere og erhvervslastbiler og kan tilbyde det rette køretøj til enhver transportopgave. DAF er også en førende leverandør af tjenesteydelser, herunder MultiSupport reparations- og vedligeholdelseskontrakter, finansielle tjenesteydelser fra PACCAR Financial og en førsteklasses reservedelsservice gennem PACCAR Parts. Derudover udvikler og producerer DAF komponenter som f.eks. aksler og motorer til busproducenter i hele verden. DAF Trucks N.V. har produktionsfaciliteter i Eindhoven i Holland, i Westerlo i Belgien, i Leyland i Storbritannien og i Ponta Grossa i Brasilien samt over 1.100 forhandlere og servicesteder i Europa og i resten af verden.